Document ID: 32013D0007

A TANÁCS HATÁROZATA
(2012. december 3.)
az Európai Unió és a Moldovai Köztársaság közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás megkötéséről
(2013/7/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (6) bekezdése a) pontjának v. alpontjával és 218. cikkének (7) bekezdésével,
tekintettel az Európai Bizottság javaslatára,
tekintettel az Európai Parlament egyetértésére,
mivel:
(1)
A Bizottság az Unió nevében tárgyalásokat folytatott az Európai Unió és a Moldovai Köztársaság közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás (a továbbiakban: a megállapodás) megkötéséről.
(2)
A megállapodás lehetővé teszi az Unió és a Moldovai Köztársaság földrajzi árujelzőinek kölcsönös oltalmát, valamint hozzájárul az Unió szomszédos országai között a jogszabályok közelítéséhez.
(3)
A 2012. május 31-i 2012/292/EU tanácsi határozatnak (1) megfelelően a megállapodást 2012. június 26-án aláírták, feltételezve a megkötését.
(4)
A megállapodás végrehajtásának bizonyos feladatait a megállapodás 11. cikke alapján létrejött vegyes bizottsághoz utalták, beleértve a megállapodásnak és bizonyos mellékleteinek egyes technikai aspektusait érintő módosításokra vonatkozó hatáskört is.
(5)
Meg kell állapítani az Uniónak a megállapodáshoz kapcsolódó kérdésekre vonatkozó, a vegyes bizottságban képviselendő álláspontjának kialakítására irányuló belső eljárást is.
(6)
A megállapodást jóvá kell hagyni,
ELFOGADTA EZT A HATÁROZATOT:
1. cikk
Az Európai Unió és a Moldovai Köztársaság közötti, a mezőgazdasági termékek és élelmiszerek földrajzi árujelzőinek oltalmáról szóló megállapodás (a továbbiakban: a megállapodás) és az ahhoz csatolt nyilatkozatot a Tanács az Unió nevében jóváhagyja.
2. cikk
A megállapodás 11. cikke alapján létrejött vegyes bizottságban (a továbbiakban: a vegyes bizottság) az Uniót a Bizottság képviseli.
A megállapodásnak a vegyes bizottság határozatai révén történő módosításait az Unió nevében a Bizottság hagyja jóvá.
Abban az esetben, ha a földrajzi árujelzők valamelyikét érintően felmerült kifogások kapcsán az érdekelt feleknek nem sikerül közös álláspontot kialakítaniuk, az ilyen álláspontot a Bizottság alakítja ki a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendelet (2) 5. cikkében meghatározott vizsgálóbizottsági eljárással összhangban. A Bizottságot az adott földrajzi árujelzők alá tartozó termékektől függően az alábbiak valamelyike segíti:
a)
a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendelettel (3) létrehozott, az oltalom alatt álló földrajzi jelzések és eredetmegjelölések állandó bizottsága;
b)
a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendelettel („az egységes közös piacszervezésről szóló rendelet”) (4) létrehozott, a mezőgazdasági piacok közös szervezésével foglalkozó irányítóbizottság; vagy
c)
a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló, 2008. január 15-i 110/2008/EK európai parlamenti és tanácsi rendelettel (5) létrehozott, a szeszes italokkal foglalkozó bizottság.
3. cikk
A Tanács elnöke kijelöli az Unió nevében a megállapodás 14. cikke szerinti értesítés megtételére jogosult személy(eke)t.
4. cikk
Ez a határozat az elfogadásának napján lép hatályba.
Kelt Brüsszelben, 2012. december 3-án.

Labels: 17
5
3
6
18
15